Barsilslógin broytt 1. januar 2016 Barsilslógin varð broytt 1. januar 2016, og eru vikurnar lýstar niðanfyri eftir nýggju lógini. Gamla lógin var galdandi til og við 31. desember 2015. Eftir gomlu lógini kundi mamman fáa 2 vikur av farloyvinum hjá pápanum, og varð áheitan um hetta barsilsskipanini í hendi innan 1. januar 2016, eigur mamman framhaldandi tær 2 vikurnar. Áðrenn barnsburð Tú hevur rætt til útgjald frá Barsilsskipanini frá tí degi, mett verður, at 4 vikur eru eftir til barnsburð, ella frá tí løtu, tú við læknaváttan prógvar, at tað fyri fostur og/ella teg sjálva stendst heilsuvandi av at vera í starvinum, tó í fyrsta lagi frá tí degi, mett verður, at 8 vikur eru eftir til barnsburð. Eftir barnsburð Tú hevur rætt til útgjald frá Barsilsskipanini í tilsamans 40 vikur eftir barnsburð, innan fyrstu 44 vikurnar eftir barnsburð. Fyrstu 14 vikurnar eftir barnsburð hevur tú rætt til barsilspening. Pápin eigur rætt til 4 vikur við barsilspeningi saman við tær innan 44 vikur eftir barnsburð. Seinastu 26 vikurnar kunnu verða nýttar bæði av tær og pápanum, tó bert av einum av foreldrunum í senn. T. v. s. at um tú fert í farloyvi seinastu 26 vikurnar, so kann pápin ikki samstundis vera heima við barsilspeningi ella við løn frá arbeiðsgevara. Tó kann hann verða heima í feriu við løn. Ert tú einlig, hevur tú rætt til barsilstíðarskeiðið, ið serliga er avsett til pápan. T. v. s. at einlig hava rætt til barsilspening til 44 vikur eftir føðing, innan fyrstu 44 vikurnar eftir barnsburð. Foreldur, ið fáa fleiri børn undir sama barnsburði, hava rætt til 4 vikur afturat samlaða barsilsfarloyvinum. Eftir hesar vikur, hava foreldur ein lógartryggjaðan rætt til, at vera heima hjá barninum í 52 vikur eftir barnsburð. Tó rindar Barsilsskipanin ikki barsilspening eftir viku 44/48/52 eftir føðing. Um barnið doyr Um barnið doyr ella er deyðføtt, hevur tú somu rættindi, sum um barnið var á lívi. Tó kunnu vikurnar frá 14. viku eftir barnsburð bert nýtast av mammuni. Læknin skal í tílíkum førum váttað, at talan er um ein barnsburð. Ættleiðing Foreldur, ið ættleiða, hava rætt til barsilspening í tilsamans 48 vikur eftir móttøku. Av teimum 48 vikunum kunnu foreldrini fáa barsilspening samstundis í 4 vikur. Tó kann tað foreldrið, ið ikki fær barsilspening, verða heima í feriu við løn. Eisini hava foreldur, ið ættleiða, rætt til barsilspening samstundis í upp til 4 vikur áðrenn móttøku. Treytin fyri barsilspening hettar tíðarskeiði er, at viðkomandi er staddur uttanlands eftir barninum. Eftir hesar vikur, hava foreldur ein lógartryggjaðan rætt til, at vera heima hjá barninum í 56 vikur eftir barnsburð. Tó rindar Barsilsskipanin ikki barsilspening eftir viku 48 eftir móttøku.